Ռուսլան Աբդուլլաև

Ռուսլան Աբդուլլայի Աբդուլլաև (), խորհրդային ադրբեջանցի ֆուտբոլիստ և մարզիչ։ Խաղացել է հարձակվողի դիրքում։ ԽՍՀՄ սպորտի վարպետ (1966): Ադրբեջանական ԽՍՀ վաստակավոր մարզիչ (1990): Համարվում է խորհրդային ժամանակաշրջանի ադրբեջանական ֆուտբոլի պատմության լավագույն մարզիչներից մեկը։

Կենսագրություն 
Ռուսլան Աբդուլլաևն իր կարիերան սկսել է 19 տարեկան հասակում Բաքվի «Նեֆտյանիկ» ակումբում, որտեղ նա անցկացրել է 3 մրցաշրջան՝ մասնակցելով 13 խաղի։ Այնուհետև  Կիրովաբադի «Դինամո» ակումբի կազմում խաղացել է երկրորդ լիգայում, ապա վերադարձել «Նեֆտյանիկ»։ Այնուհետեւ նա մեկ մրցաշրջան է անցկացրել «Դինամոյում» և ավարտել իր կարիերան «Նեֆթչիում» 1972 թվականին։

1974 թվականին Ռուսլան Աբդուլլաևը դարձել է «Նեֆթչիի» մարզիչ, սակայն աշխատել է միայն մեկ մրցաշրջան։ 1978-1979 թվականներին աշխատել է որպես «Նեֆթչի» ակումբի գլխավոր մարզիչ Գենադի Բոնդարենկոյի օգնական։ Բոնդարենկոյի հեռանալուց հետո Աբդուլաևը նույնպես լքել է ակումբը։

1982 թվականին Աբդուլլաևն առաջին անգամ ինքնուրույն գլխավորել է ակումբ. նա դարձել է «Արազի» գլխավոր մարզիչ։ Այնուհետև մինչև ԽՍՀՄ փլուզումն աշխատել է «Նեֆտչիում», որից 5 տարի եղել է գլխավոր մարզիչ։ 1980-ականների վերջին աշխատել է Ալժիրում։ 1990-ականներին մարզել է «Թուրան» (Թովուզ), Ֆարիդ (Բաքու), Դինամո (Բաքու) ակումբները։ 1994/95 մրցաշրջանում նա աշխատել է Սլովակիայի 3-րդ լիգայի «Պեշտյանի» ակումբում, որը ղեկավարում էր ադրբեջանցի գործարար Մարատ Մանաֆովը։ Աբդուլլաևի օրոք ակումբն անցել է երկրորդ լիգա, բայց արդեն օգոստոսին՝ առաջնության մեկնարկից առաջ, Աբդուլաևը Մանաֆովի հետ հեռացել է ակումբից։

1997/98 մրցաշրջանում նա մարզել է «Նեֆթչին»։ Ակումբը պետք է ելույթ ունենար Եվրոպայի Չեմպիոնների գավաթի խաղարկության նախնական փուլում, որտեղ նրա մրցակիցը Լեհաստանի «Վիձև» ակումբն էր։ Չնայած մարզիչի ջանքերին՝ «Նեֆթչին» չի կարողացել արժանապատիվ խաղ ցուցադրել. ակումբը տնային խաղում պարտվել է 0:2 հաշվով, իսկ հյուրերի դաշտում՝ 0:8: Մրցաշրջանի կեսին Աբդուլլաևը տեղափոխվել է «Կյապազ», որը մրցաշրջանի արդյունքում նվաճել է չեմպիոնի տիտղոսը։

1999-2000 թվականներին աշխատել է թուրքական «Էրզուրումսպոր» ակումբում, սակայն «Գալաթասարայ» ակումբի դեմ խաղում կրած 0։7 հաշվով պարտությունից հետո հեռացել է պաշտոնից։

2002 թվականի հունվարի 30-ին Ռուսլան Աբդուլլաևը մահացել է ինսուլտից։ Մարզիչի սիրտը չի դիմացել կնոջը կորցնելու ցավին, որ մահացել էր քառասուն օր առաջ։

Ադրբեջանում ավանդաբար անցկացվում է Ռուսլան Աբդուլլաևի հիշատակին նվիրված մրցաշար 1995 թվականին ծնված պատանիների միջև։

Ռուսլան Աբդուլլաևի որդին՝ Էլխան Աբդուլլաևը, պրոֆեսիոնալ ֆուտբոլիստ է և մարզիչ։

Ծանոթագրություններ

Արտաքին հղումներ 
 Կյանքը որպես գնդակի թռիչք
 Ֆուտբոլիստի էջը Թուրքիայի ֆուտբոլի ֆեդերացիայի կայքում

Ադրբեջանցի ֆուտբոլիստներ
Ադրբեջանցի ֆուտբոլային մարզիչներ
ԽՍՀՄ սպորտի վարպետներ